ธอส.ประกาศมาตรการบรรเทาความเดือดร้อนลูกค้าจากพายุโซนร้อนปาบึกเพิ่มเติมพิจารณาจ่ายค่าสินไหมทุกรายเร่งด่วนสูงสุด 20,000 บาท
ธอส.ประกาศมาตรการบรรเทาความเดือดร้อนลูกค้าจากพายุโซนร้อนปาบึกเพิ่มเติมพิจารณาจ่ายค่าสินไหมทุกรายเร่งด่วนสูงสุด 20,000 บาท นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า เพื่อเป็นการบรรเทาความเดือดร้อนเพิ่มเติมให้กับลูกค้าของธนาคารในพื้นที่ภาคใต้ที่ได้รับผลกระทบจากอิทธิพลของพายุโซนร้อน “ปาบึก” ธนาคารจึงได้จัดทำ “มาตรการพิจารณาสินไหมเร่งด่วน(Fastrack)” สำหรับลูกค้าที่ทำกรมธรรม์ประกันอัคคีภัยสำหรับที่อยู่อาศัยซึ่งคุ้มครองภัยธรรมชาติ รวมถึงกรณี น้ำท่วม หรือลมพายุ โดยประสานงานให้กลุ่มพันธมิตรประกันภัยของธนาคารพิจารณาจ่ายค่าสินไหมให้กับลูกค้าที่เป็นผู้ประสบภัยทุกรายอย่างเร่งด่วนเป็นกรณีพิเศษจำนวน 15,000 บาท เพียงกรอกแบบฟอร์ม พร้อมแสดงภาพถ่ายความเสียหายของที่อยู่อาศัยที่ชัดเจนและหลักฐานอื่นๆ ที่ธนาคารกำหนด หากกลุ่มพันธมิตรประกันภัยของธนาคารประเมินความเสียหายของที่อยู่อาศัยแล้วพบว่าสูงกว่า 15,000 บาท หรือมีน้ำท่วมตัวที่อยู่อาศัยตั้งแต่ 100 เซนติเมตรขึ้นไป ลูกค้ามีสิทธิ์ได้รับค่าสินไหมตามจริงแต่ไม่เกิน 20,000 บาท สามารถติดต่อเพื่อขอรับการพิจารณาสินไหมเร่งด่วนได้ที่สาขาของธนาคารอาคารสงเคราะห์ทุกแห่งตั้งแต่วันที่ 7 มกราคม 2562 เป็นต้นไป สอบถามรายละเอียดเพิ่มเติมได้ที่ ธอส.ทุกสาขาทั่วประเทศ หรือศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th